钦定古今图书集成/明伦汇编/官常典/第743卷 > 李献明 王元雅 何天球 徐泽 武起潜
## 钦定古今图书集成/明伦汇编/官常典/第743卷 > 李献明 王元雅 何天球 徐泽 武起潜

按《明外史忠义传》：“‘献明字思皇，寿光人。崇祯元年进
士。授保定推官。明年十一月，遵化被围，巡抚王元雅
与推官何天球、遵化知县徐泽及先任知县武起潜
等凭城拒守。时献明以察核官库在城中，或谓此邑
非君所辖，去无罪’。献明正色曰：‘莫非王土，安敢见危
避难？请守东门’。未几，城破，遂死之。元雅，太原人。为巡”
抚数月，即遇变，自缢而死。天球以永平推官理遵化
军饷。泽，字兑若，襄阳人，献明同年进士，莅任甫七日，
与天球、起潜并殉难。起潜，字用潜，进贤人，天启五年
进士。初为武清知县，有诸生为人所讦，纳金酒瓮以
献。起潜召学官及诸生贫者数人，置瓮庭中，谓之曰：
“美酒不可独享，与诸君共之。”酒尽，金见其人惶恐请
罪，即以金分畀贫者。治县一年有声，调繁遵化。坐事
被劾，解官候代，遂及于难。三年正月，巡抚方大任论
畿辅诸臣功罪，因言“元雅有失城罪，而一死节概凛
然，足以盖愆。”其秋，枢辅孙承宗请恤殉难诸臣，亦首
元雅。帝赠献明、天球光禄少卿，泽光禄丞，俱荫一子。
元雅以大吏失城，赠恤不及。